**TÁJÉKOZTATÓ**

EU VÁLASZTÁSI MEGFIGYELÉSRE JELENTKEZŐK SZÁMÁRA

Az EU választási megfigyelések koordinációját a Külgazdasági és Külügyminisztérium Biztonságpolitikai és Non-Proliferációs Főosztálya látja el. A jelen tájékoztató célja, hogy röviden bemutassuk az EU választási megfigyelések rendszerét és a missziókba történő jelentkezés menetét.

**I. A választási megfigyelés jelentősége**

A választási megfigyelés általánosságban kiemelt jelentőséggel bír az adott ország demokratizációs folyamatában. A missziókban résztvevők másrészről hasznos szakmai tapasztalatokkal térnek haza. A megfigyelői munka kifogástalan teljesítése országunk nemzetközi szerepvállalásának növelésében és megítélésében is jelentős szerepet játszik. A megfigyelők helytállásának sikeressége hatással/befolyással lehet arra, hogy a jövőbeni missziókban hány magyar megfigyelő vehet majd részt. A magyar választási megfigyelők tevékenysége és szereplése a missziókban ezért kimagaslóan fontos.

**II. A megfigyelők kiválasztásának menete**

A megfigyelők kiválasztásának menetére vonatkozóan *A külgazdasági és külügyminiszter 33/2017. (VIII. 25.) KKM utasítása a Külgazdasági és Külügyminisztérium az Európai Biztonsági és Együttműködési Szervezet és az Európai Unió választási megfigyelési missziókkal kapcsolatos feladatairól* az irányadó. Ennek alapján Főosztályunk az alábbi gyakorlatot alkalmazza a kiválasztás menetére: az Európai Bizottságtól beérkezett felkérés alapján meghirdetjük a megfigyelési missziót. A kiírás és jelentkezési feltételek megjelennek a Külgazdasági és Külügyminisztérium külső honlapján a hírek között és a honlapon található *„EU választási megfigyelés”* ikon alatt. A jelentkezés nyitott bármely magyar állampolgár számára, akik megfelelnek a kiírásban szereplő feltételeknek. Hangsúlyozandó azonban, hogy elsősorban megfelelő szakirányú tapasztalattal rendelkező személyek jelentkezését várjuk. A beérkezett jelentkezések közül az első szelekciót a Külgazdasági és Külügyminisztérium végzi, míg a végső döntést minden esetben az Európai Bizottság hozza meg. Az EU választási megfigyelési missziók költségeit az Európai Bizottság fedezi.

A kiválasztási eljárás során a választási megfigyelési tapasztalat és a misszióban használt nyelv ismerete a döntő szempont. Mind a Külgazdasági és Külügyminisztérium, mind az Európai Bizottság korlátozott számban támogatja a kezdő (tapasztalat nélküli) pályázók jelölését is, így lehetőséget adva arra, hogy különböző szakmai hátterű jelentkezők ismerkedhessenek meg a választási megfigyelések rendszerével.

**III. Képzési lehetőségek**

Fontos felhívnunk a figyelmet a választási megfigyelési képzésekre is, amelyeket alapvetően az Európai Bizottság EODS projektje szervez Brüsszelben. A missziós kiírások mellett ezen képzésekre is megjelennek a felhívások a kormányzati honlapon. A képzések költségét az Európai Bizottság állja és azok elsősorban a leendő hosszú távú megfigyelők és az. ún. „core team” tagok (a választási megfigyelők központi irányító csoportja) számára adnak képzéseket. Figyelembe véve azonban, hogy a választási megfigyelő missziókra való kiválasztás során előnyt élveznek a szélesebb körű tapasztalattal rendelkezők, valamint arra való tekintettel, hogy a magyar jelentkezők között is felmerült az igény és érdeklődés a kezdő rövid távú megfigyelői képzések iránt, a Külgazdasági és Külügyminisztérium igyekszik képzéseket szervezni kezdő rövid távú választási megfigyelők számára is. A tréning által lehetővé válik a missziókban való magyar részvétel szakmai szempontból történő megerősítése is. Ezen képzések szintén meghirdetésre kerülnek a honlapon.